**DÔVODOVÁ SPRÁVA**

1. **Všeobecná časť**

Návrh zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov a ktorým sa mení zákon č. 440/2015 Z. z. o športe a o zmene a doplnení niektorých zákonov v znení neskorších predpisov, sa predkladá na základe Plánu legislatívnych úloh vlády Slovenskej republiky na mesiace jún až december 2021. Dôvodom predloženia je zlepšenie systému financovania športu a športovej infraštruktúry z verejných zdrojov.

V nadväznosti na Programové vyhlásenie vlády SR na roky 2021 až 2024 je cieľom návrhu zákona podporiť výstavbu a obnovu športovísk a športovej infraštruktúry, upraviť pravidlá na transparentné a efektívne čerpanie prostriedkov z Fondu na podporu športu (ďalej len „fond“) a aplikovať poznatky z aplikačnej praxe.

Navrhuje sa úprava účelov podporovaných z fondu podľa potrieb aplikačnej praxe. Z predmetu činnosti fondu sa vypúšťajú vzdelávacie aktivity a metodicko-poradenská činnosť v oblasti športu, dopĺňa sa inštitút riaditeľa fondu vrátane jeho pôsobnosti a predpokladov na výkon jeho funkcie a upravuje sa postup pri výberovom konaní na funkciu riaditeľa fondu. Riaditeľ fondu riadi kanceláriu a administratívnu činnosť fondu, bude zamestnaný v pracovnom pomere podľa zákona č. 552/2003 Z. z. V návrhu sa tiež upravuje postavenie a predmet činnosti správnej rady, ako aj spôsob vymenúvania a odvolávania členov správnej rady, zmena počtu členov a spôsob vymenúvania a odvolávania členov dozornej rady. Ďalej sa navrhuje aby sa zápisnice nezverejňovali v Informačnom systéme športu, rovnako ako iné informácie, ale na webovom sídle fondu. V Informačnom systéme športu sa po novom bude zverejňovať len informácia o poskytnutých finančných prostriedkoch. Nová úprava sa navrhuje aj vo vzťahu ku komisiám, ktoré sa budú zriaďovať len ad hoc, v rámci jednotlivých výziev. Pokiaľ ide o administratívny poplatok, navrhuje sa nevracať preplatok z poplatku, ak jeho výška nepresiahne 5 eur, aby tým nevznikala zbytočná administratívna záťaž. Novela predpokladá zrušenie celého ustanovenia § 20, upravujúceho športové poukazy, pretože existujúca úprava je nevyhovujúca a v aplikačnej praxi sa nevyužila.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh novely zákona nepredpokladá negatívny vplyv na rozpočet verejnej správy. Návrh zákona má pozitívne a negatívne sociálne vplyvy a nemá vplyv na podnikateľské prostredie, na informatizáciu spoločnosti, na životné prostredie, na služby verejnej správy pre občana a ani na manželstvo, rodičovstvo a rodinu.